Forslag til RÅDETS FORORDNING om afslutning af en delvis interimsundersøgelse af antidumpingforanstaltningerne vedrørende importen af flusspat med oprindelse i Folkerepublikken Kina .

(forelagt af Kommissionen)

BEGRUNDELSE

Den 13. juni 2002 indledte Kommissionen en delvis interimsundersøgelse begrænset til formen af de antidumpingforanstaltninger, der blev indført ved Rådets forordning (EF) nr. 2011/2000 om indførelse af en endelig antidumpingtold på importen af flusspat med oprindelse i Folkerepublikken Kina.

Vedlagte forslag til Rådets forordning er baseret på resultaterne af undersøgelsen, som viste, at der ikke bør ændres ved formen af de foranstaltninger, der blev indført ved Rådets forordning (EF) nr. 2011/2000.

Det foreslås derfor, at Rådet vedtager vedlagte forslag til Rådets forordning, som bør offentliggøres i Den Europæiske Unions Tidende så hurtigt som muligt.

Forslag til RÅDETS FORORDNING om afslutning af en delvis interimsundersøgelse af antidumpingforanstaltningerne vedrørende importen af flusspat med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], i det følgende benævnt "grundforordningen", særlig artikel 11, stk. 3,

[1] EFT L 56 af 6.3.1996, s. 1, senest ændret ved forordning (EF) nr. 1972/2002 (EFT L 305 af 7.11.2002, s. 1).

under henvisning til forslag forelagt af Kommissionen efter høring af det rådgivende udvalg, og

ud fra følgende betragtninger:

A. PROCEDURE

1. Gældende foranstaltninger

(1) I september 2000 indførte Rådet ved forordning (EF) nr. 2011/2000 [2] en endelig antidumpingtold på importen af flusspat med oprindelse i Folkerepublikken Kina, i det følgende benævnt "Kina". Tolden tog form af en mindsteimportpris.

[2] EFT L 241 af 26.9.2000, s. 5.

2. Indledning

(2) Den 13. juni 2002 offentliggjorde Kommissionen en meddelelse, i det følgende benævnt "indledningsmeddelelsen", i De Europæiske Fællesskabers Tidende [3] om indledning af en delvis interimsundersøgelse af antidumpingforanstaltningerne vedrørende importen til EF af flusspat med oprindelse i Kina i medfør af artikel 11, stk. 3, i grundforordningen.

[3] EFT C 140 af 13.6.2002, s. 16.

(3) Undersøgelsen blev iværksat på foranledning af Kommissionen for at finde ud af, om de gældende foranstaltningernes form bestående af en mindsteimportpris var den rette, idet det så ud til, at det kunne gøre håndhævelsen vanskelig, at der ikke skelnes mellem salg til forbundne parter og salg til ikke-forbundne parter eller mellem førstegangssalg og efterfølgende salg til EF. De gældende foranstaltninger syntes derfor ikke i tilstrækkelig grad at kunne modvirke den skadelige dumping.

3. Undersøgelse

(4) Kommissionen underrettede officielt de importører og brugere, som den vidste var berørt af sagen, og deres sammenslutninger, repræsentanterne for det pågældende eksportland og EF-producenterne om indledningen af proceduren. Interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

(5) En sammenslutning af EF-producenter, et handelskammer i Kina, otte brugere, en importør i EF og en forhandler i USA tilkendegav deres synspunkt skriftligt. Alle parter, der anmodede herom inden for den fastsatte frist, og som påviste, at der var særlige grunde til, at de burde høres, fik mulighed for at blive hørt.

(6) Kommissionen indhentede og efterprøvede alle oplysninger, som den anså for nødvendige for at afgøre, om de gældende foranstaltninger var hensigtsmæssige.

B. UNDERSØGELSESRESULTATER OG AFSLUTNING AF DEN DELVISE INTERIMSUNDERSØGELSE

(7) Grunden til, at interimsundersøgelsen blev indledt, var, at risikoen for toldunddragelse skulle begrænses. Skatteunddragelse kan forekomme under forskellige omstændigheder. Når eksportører, der er omfattet af foranstaltningerne, eksporterer til EF, kan de efter aftale med importørerne fakturere varerne til en pris, der ligger over mindsteimportprisen, og derefter udligne denne pris efter toldbehandlingen. Derved kan mindsteimportprisen blive virkningsløs, idet den pågældende vare reelt stadig eksporteres til EF til en pris under mindsteimportprisen. Dette kan føre til videresalgspriser i Fællesskabet, der forhindrer foranstaltningerne i at få den ønskede virkning, nemlig at fjerne dumpingens skadelige virkninger. Det fremgår af Revisionsrettens årsberetning for 2000 [4], at risikoen for prismanipulering er stor, når tolden består af en mindsteimportpris. For at imødegå dette problem var det oprindeligt tanken at erstatte mindsteimportprisen med en værditoldsats.

[4] EFT C 359 af 15.12.2001, s. 1, betragtning 1.31 og 1.35.

(8) Selv om en værditoldsats normalt regnes for at være den bedste måde, hvorpå man undgår prismanipulation, mente man, at risikoen for prismanipulation under de særlige omstændigheder i den foreliggende sag var meget begrænsede eller nærmest ikke-eksisterende, i det importpriserne i en længere periode havde ligget et godt stykke over mindsteimportprisen. Eksportørerne ville således ikke have grund til at manipulere med priserne, således som det er beskrevet i betragtning 7. Dette blev bekræftet af bemærkningerne fra de interesserede parter, som tilkendegav deres holdning, herunder også EF-erhvervsgrenen, og som alle mente, at foranstaltningens form ikke bør ændres.

(9) Konklusionen er derfor, at der på grund af de særlige og meget specifikke omstændigheder i den foreliggende sag ikke i øjeblikket er grund til at ændre ved formen af de foranstaltninger, der gælder importen af flusspat med oprindelse i Kina, og at denne delvise interimsundersøgelse bør afsluttes, uden at de antidumpingforanstaltninger, som blev indført ved Rådets forordning (EF) nr. 2011/2000, ændres -

UDSTEDT FØLGENDE FORORDNING:

Artikel 1

Den delvise interimsundersøgelse af de antidumpingforanstaltninger, der gælder importen af flusspat med oprindelse i Folkerepublikken Kina, og som blev indledt i medfør af artikel 11, stk. 3, i Rådets forordning (EF) nr. 384/96, afsluttes hermed uden ændring af den gældende antidumpingtold.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, [...]

På Rådets vegne

Formand